## Uredba o procjeni utjecaja na okoliš

### NN 34/1997 (2.4.1997.), Uredba o procjeni utjecaja na okoliš

# **VLADA REPUBLIKE HRVATSKE**

Na temelju članka 26. stavka 1., članka 27. stavka 6. i članka 29. stavka
3. Zakona o zaštiti okoliša ("Narodne novine", broj 82/94) Vlada Republike
Hrvatske je na sjednici održanoj 27. ožujka 1997. godine donijela

## **UREDBU**

### **O PROCJENI UTJECAJA NA OKOLIŠ**

I. OPĆE ODREDBE

Članak 1.

Ovom Uredbom određuju se zahvati za koje je potrebna procjena utjecaja
na okoliš, sadržaj studije o utjecaju na okoliš, komisija za ocjenu utjecaja
zahvata na okoliš, sudjelovanje javnosti, zaključak komisije i druga pitanja
o procjeni utjecaja na okoliš.

Članak 2.

U ovoj Uredbi u uporabi su pojmovi sa sljedećim značenjem:

- *nositelj zahvata* je pravna ili fizička osoba koja namjerava
ostvariti određeni zahvat te je podnijela zahtjev za provedbu postupka
procjene utjecanja na okoliš;

- *lokacija zahvata* je prostor na kojem se namjerava ostvariti
zahvat;

- *područje utjecaja zahvata* je prostor na kojem se predviđa rasprostiranje
utjecaja zahvata na okoliš;

*- procjena utjecaja na okoliš* je postupak ocjenjivanja prihvatljivosti
namjeravanog zahvata s obzirom na okoliš i određivanje potrebnih mjera
zaštite okoliša.

II. ZAHVATI ZA KOJE JE POTREBNA PROCJENA UTJECAJA NA OKOLIŠ

Članak 3.

Procjena utjecaja na okoliš potrebna je za zahvate određene u Popisu
zahvata koji, tiskan uz ovu Uredbu, čini njezin sastavni dio.

Procjena utjecaja na okoliš potrebna je i za rekonstrukciju zahvata
iz stavka 1. ovoga članka:

- ako procjena utjecaja na okoliš nije bila provedena;

- ako se za 30 posto ili više povećava njihova površina, veličina, proizvodnja
i/ili snaga, mijenja tehnološki postupak, proizvodni program ili pogonski
energent;

- ako se zbroj svih rekonstrukcija u zadnjih 5 godina, izražen u postocima,
isti ili veći od rekonstrukcije iz podstavka 2. ovoga stavka.

Procjena utjecaja na okoliš potrebna je i za uklanjanje ili prestanak
rada zahvata iz stavka 1. ovoga članka.

III. SADRŽAJ STUDIJE O UTJECAJU
NA OKOLIŠ

Članak 4.

Stručna podloga za procjenu utjecaja na okoliš je studija o utjecaju
na okoliš (u daljnjem tekstu: studija).

Studija mora vrednovati utjecaj zahvata na okoliš na temelju čimbenika
koji, ovisno o vrsti zahvata i obilježjima okoliša, uvjetuju rasprostiranje,
jačinu i trajanje utjecaja, kao što su meteorološki, klimatološki, hidrološki,
hidrogeološki, geološki, geotehnički, seizmološki, pedološki, bioekološki,
krajobrazni, sociološki, ruralni, urbani, prometni i dr.

Članak 5.

Studija sadrži sljedeća poglavlja:

**A. Opis zahvata i lokacije**

1. svrha poduzimanja ili građenja zahvata,

2. podaci iz dokumenata prostornog uređenja,

3. opis okoliša lokacije i područja utjecaja zahvata,

4. opis zahvata.

**B. Vrednovanje prihvatljivosti zahvata**

1. pregled mogućih utjecaja zahvata i njegovih varijantnih rješenja
na okoliš tijekom poduzimanja ili građenja, tijekom korištenja i nakon
prestanka korištenja uključujući i ekološku nesreću, i rizik njezina nastanka,

2. prijedlog najprikladnije varijante zahvata u pogledu utjecaja na
okoliš s obrazloženjem,

3. prijedlog mjera zaštite okoliša tijekom poduzimanja ili građenja,
korištenja i nakon prestanka korištenja zahvata, uključujući prijedlog
mjera za sprečavanje i ublažavanje posljedica mogućih ekoloških nesreća.

**C. Zaključak studije (u sažetom obliku)**

1. obrazloženje najprikladnije varijante zahvata,

2. prikaz utjecaja odabrane varijante zahvata na okoliš,

3. mjere zaštite okoliša tijekom poduzimanja ili građenja, korištenja
i nakon prestanka korištenja zahvata, uključujući mjere za sprečavanje
i ublažavanje posljedica mogućih ekoloških nesreća,

4. po potrebi, program praćenja stanja okoliša tijekom poduzimanja ili
građenja, korištenja i nakon prestanka korištenja zahvata s obrazloženjem.

**D. Sažetak studije za javni uvid (razumljiv široj javnosti)**

**E. Izvori podataka**

- dokumenti prostornog uređenja i zaštite okoliša, drugi planski dokumenti,
propisi, statistički pregledi, stručni i znanstveni radovi i dr.

Članak 6.

Ako lokacija zahvata nije određena ili nije pobliže određena dokumentima
prostornog uređenja, studija se izrađuje u dva dijela, kao prethodna i
konačna studija.

Prethodna studija mora ocijeniti prihvatljivost predložene lokacije
zahvata.

Konačna studija izrađuje se na temelju prihvaćene prethodne studije.

Članak 7.

Prethodna studija sadrži sljedeća poglavlja:

**A. Opis zahvata**

1. svrha poduzimanja ili građenja namjeravanog zahvata,

2. opis zahvata.

**B. Vrednovanje prihvatljivosti lokacije zahvata**

1. pregled mogućih lokacija i područja utjecaja zahvata,

2. usporedba utjecaja na okoliš za sve razmatrane lokacije tijekom poduzimanja
ili građenja, korištenja i nakon prestanka korištenja zahvata,

3. usporedba okvirnih troškova realizacije zahvata na različitim lokacijama,

4. prijedlog lokacije za realizaciju namjeravanog zahvata.

**C. Zaključak studije**

1. obrazloženje razloga za izbor najprikladnije lokacije zahvata,

2. pregled dodatnih podataka potrebnih za izradu konačne studije.

**D. Sažetak studije za javni uvid (razumljiv široj javnosti)**

**E. Izvori podataka**

- dokumenti prostornog uređenja i zaštite okoliša, drugi planski dokumenti,
propisi, statistički pregledi, stručni i znanstveni radovi i dr.

Članak 8.

Konačna studija sadrži sljedeća poglavlja:

**A. Zaključak komisije donesen temeljem prethodne studije**

**B, C, D i E**

- sadržaj propisan u poglavljima B, C, D i E članka 5. ove Uredbe.

Članak 9.

Za rekonstrukciju, uklanjanje ili prestanak rada zahvata iz članka 3.
stavka 2. podstavka 2. i 3. i stavka 3. ove Uredbe, može se na zahtjev
nositelja zahvata odobriti izrada studije smanjenog sadržaja.

Državna uprava za zaštitu okoliša odobrava izradu studije iz stavka
1. ovoga članka i određuje njezin sadržaj.

Nositelj zahvata dužan je obrazložiti razloge zbog kojih zahtijeva izradu
studije iz stavka 1. ovoga članka i predložiti njezin sadržaj.

Članak 10.

Zahtjev za provođenje procjene utjecaja na okoliš za zahvate iz članka
3. ove Uredbe podnosi se Državnoj upravi za zaštitu okoliša. Uz zahtjev
prilaže se i odgovarajuća studija.

IV. KOMISIJA ZA OCJENU UTJECAJA
ZAHVATA NA OKOLIŠ

Članak 11.

Utjecaj zahvata na okoliš i njegovu prihvatljivost ocjenjuje Komisija
za ocjenu utjecaja zahvata na okoliš (u daljnjem tekstu: Komisija) koju
imenuje Vlada Republike Hrvatske.

Broj i sastav članova Komisije određuje se ovisno o utjecaju zahvata
na okoliš i o obilježjima okoliša na području utjecaja zahvata.

Odlukom o imenovanju članova Komisije imenuje se i predsjednik i tajnik
Komisije.

Članak 12.

Komisija ima najmanje pet članova koji se imenuju na prijedlog:

- tijela državne uprave koja na osnovi posebnih zakona daju suglasnost,
uvjete ili mišljenja u vezi sa zaštitom okoliša,

- predstavničkih tijela jedinica lokalne samouprave na području utjecaja
zahvata.

U Komisiju se imenuju i stručnjaci i/ili znanstvenici na prijedlog Državne
uprave za zaštitu okoliša.

Član Komisije ne može biti osoba koja je sudjelovala u izradi studije.

Članak 13.

Prvu sjednicu Komisije saziva Državna uprava za zaštitu okoliša najkasnije
15 dana od dana imenovanja Komisije. Uz poziv za prvu sjednicu Komisije
dostavlja se studija.

Članak 14.

Komisija radi na sjednicama. Članovi Komisije na prvoj sjednici biraju
zamjenika predsjednika Komisije.

Komisija donosi pravovaljane odluke ako je sjednici prisutna natpolovična
većina svih članova Komisije. Komisija donosi odluke većinom glasova svih
članova.

Izrađivač studije i nositelj zahvata sudjeluju u radu Komisije bez prava
odlučivanja.

Članak 15.

O radu Komisije vodi se zapisnik koji sadrži sve bitne podatke o radu
Komisije.

Predsjednik Komisije po potrebi će osigurati da se sjednica snima.

Zapisnik Komisije potpisuje predsjednik Komisije, odnosno njegov zamjenik
kada ga zamjenjuje.

Zapisnik Komisije potpisuje i tajnik Komisije.

Članak 16.

Na prvoj sjednici Komisija ocjenjuje cjelovitost i stručnu utemeljenost
studije.

Kad Komisija ocijeni da studija sadrži sve elemente bitne za donošenje
ocjene o prihvatljivosti zahvata, donosi odluku o stavljanju studije na
javni uvid. Komisija istodobno na temelju područja utjecaja zahvata utvrđuje
jedinice lokalne samouprave na čijem području treba provesti javni uvid,
način provedbe i vrijeme trajanja javnog uvida.

Članak 17.

Nositelj zahvata na zahtjev Komisije osigurava:

- dopunska obrazloženja odnosno izmjenu i/ili dopunu studije,

- dodatna stručna mišljenja potrebna za ocjenu utjecaja na okoliš,

- stručnu pomoć izrađivača studije u radu Komisije.

Ako nositelj zahvata u roku koji odredi Komisija ne postupi po stavku
1. ovoga članka, Komisija će predložiti uskratu odobrenja zahvata.

Članak 18.

Nositelj zahvata osigurava troškove rada Komisije i naknade članovima
Komisije. Ta sredstva uplaćuju se Državnoj upravi za zaštitu okoliša.

Ravnatelj Državne uprave za zaštitu okoliša utvrđuje nastale troškove
i određuje naknadu iz stavka 1. ovoga članka.

V. SUDJELOVANJE JAVNOSTI

Članak 19.

Studija se stavlja na javni uvid koji traje najmanje 15, a najviše 60
dana.

Javni uvid mora započeti najkasnije 30 dana nakon što je tijelo koje
koordinira javni uvid zaprimilo odluku Komisije iz članka 16. ove Uredbe
i dokumentaciju potrebnu za provedbu javnog uvida.

Dokumentacija potrebna za provedbu javnog uvida je cjelokupna dokumentacija
studije i dovoljan broj sažetaka studije.

Članak 20.

Obavijest o javnom uvidu objavljuje se obvezno u dnevnom tisku i službenom
glasilu jedinice lokalne samouprave na području na kojem se provodi javni
uvid, a može se objaviti i u drugim sredstvima javnog priopćavanja, i to
najkasnije 8 dana prije početka javnog uvida.

Obavijest o javnom uvidu sadrži:

- odluku Komisije iz članka 16. ove Uredbe,

- mjesto i vrijeme javnog uvida,

- rok i adresu za dostavu pisanih mišljenja, prijedloga i primjedbi.

Objavu obavijesti o javnom uvidu osigurava tijelo koje koordinira javni
uvid, a troškove objave obavijesti o javnom uvidu snosi nositelj zahvata.

Članak 21.

Javni uvid provodi tijelo određeno statutom ili odlukom poglavarstva
jedinice lokalne samouprave.

Provedbu javnog uvida koordinira upravno tijelo nadležno za poslove
zaštite okoliša Grada Zagreba ili županije na čijem je području predviđena
lokacija zahvata.

Tijelo koje koordinira provedbu javnog uvida dostavlja Komisiji mišljenja,
prijedloge i primjedbe s javnog uvida najkasnije 8 dana od isteka roka
za dostavu pisanih mišljenja, prijedloga i primjedbi.

VI. ZAKLJUČAK KOMISIJE

Članak 22.

Nakon provedenog vrednovanja prihvatljivosti zahvata Komisija donosi
zaključak.

Zaključak se donosi javnim glasovanjem i valjan je ako za njega glasuje
većina članova Komisije.

Članovi komisije potpisom zaključka potvrđuju svoju suglasnost. Član
Komisije koji se ne slaže sa zaključkom dužan je pisano obrazložiti razloge
svojega neslaganja.

Komisija donosi zaključak najkasnije 30 dana od dana primitka dokumentacije
s javnog uvida, s tim da se ovaj zaključak donosi najkasnije 6 mjeseci
od prve sjednice Komisije.

Članak 23.

Zaključak Komisije sadrži sastojke propisane u članku 5. poglavlju C,
u članku 7. poglavlju C ako se radi o prethodnoj studiji, ili odgovarajuće
sastojke ako se radi o studiji smanjenog sadržaja.

Zaključku se prilažu odgovori i obrazloženja Komisije na neprihvaćena
mišljenja, prijedloge i primjedbe s javnog uvida.

Članak 24.

Zaključak donesen temeljem prethodne studije dostavlja se i tijelu nadležnom
za prostorno uređenje.

Članak 25.

Komisija odmah nakon donošenja zaključka, zaključak i cjelokupnu dokumentaciju
dostavlja Državnoj upravi za zaštitu okoliša.

Državna uprava za zaštitu okoliša donosi rješenje kojim se daje ili
uskraćuje odobrenje za namjeravani zahvat u roku od 30 dana od dana primitka
zaključka i cjelokupne dokumentacije iz stavka 1. ovoga članka.

VII. PRIJELAZNE I ZAVRŠNE ODREDBE

Članak 26.

Studija izrađena prema Pravilniku o izradi studije o utjecaju na okolinu
("Narodne novine", br. 31/84 i 14/90) može se koristiti kao stručna podloga
za rad Komisije još 6 mjeseci od dana stupanja na snagu ove Uredbe.

Ako postupak ocjenjivanja studije temeljem Pravilnika iz stavka 1. ovoga
članka nije dovršen do dana stupanja na snagu ove Uredbe, procjena utjecaja
na okoliš dovršit će se prema odredbama ove Uredbe.

Ako je u tijeku javna rasprava ili je provedena javna rasprava temeljem
Pravilnika iz stavka 1. ovoga članka do stupanja na snagu ove Uredbe, komisija
može donijeti konačnu ocjenu studije u skladu s tim Pravilnikom.

Članak 27.

Odredbe ove Uredbe primjenjuju se i na provedbu procjene utjecaja na
okoliš za zahvate određene prostornim planom županije ili prostornim planom
Grada Zagreba, odnosno odlukom županijskog poglavarstva ili poglavarstva
Grada Zagreba.

Članak 28.

Danom stupanja na snagu ove Uredbe prestaje važiti Pravilnik o izradi
studije o utjecaju na okolinu ("Narodne novine", br. 31/84 i 14/90).

Članak 29.

Ova Uredba stupa na snagu osmoga dana od dana objave u "Narodnim novinama".

Klasa: 351-01/97-03/01
Urbroj: 5030116-97-1
Zagreb, 27. ožujka 1997.

Predsjednik
**mr. Zlatko Mateša,** v. r.

Uredba, NN 34/1997-500